b"\n_START_ARTICLE_\nSuurkilpailu (raviurheilu)\n_START_PARAGRAPH_\nSuurkilpailuksi kutsutaan ravikilpailua, jossa palkintosumma on huomattavasti normaalitasoa korkeampi. Suurkilpailut voivat olla avoimia kaikille saman rodun hevosille tai ne voivat olla rajattuja i\xc3\xa4n, sukupuolen tai syntym\xc3\xa4maan mukaan. Jotkut suurkilpailuista ovat ennakkomaksullisia kilpailuja. Niiss\xc3\xa4 osa palkintosummasta ker\xc3\xa4t\xc3\xa4\xc3\xa4n kilpailuun ilmoitetuilta hevosilta osallistumismaksuina.\n_START_SECTION_\nSuurkilpailuja Suomessa\n_START_PARAGRAPH_\nSuomen Hippoksen s\xc3\xa4\xc3\xa4nt\xc3\xb6jen mukaan suurkilpailun ensimm\xc3\xa4isen palkinnon pit\xc3\xa4\xc3\xa4 olla v\xc3\xa4hint\xc3\xa4\xc3\xa4n 15 000 euroa. Kilpailun j\xc3\xa4rjest\xc3\xa4miseen pit\xc3\xa4\xc3\xa4 lis\xc3\xa4ksi olla Suomen Hippoksen hallituksen lupa. Jokainen maakuntarata j\xc3\xa4rjest\xc3\xa4\xc3\xa4 yleens\xc3\xa4 v\xc3\xa4hint\xc3\xa4\xc3\xa4n 2-3 suurkilpailua vuodessa._NEWLINE_Suomen suuripalkintoisin kilpailu on Vermossa juostava Finlandia-ajo, jonka ensimm\xc3\xa4inen palkinto vuonna 2012 oli 110\xc2\xa0000 euroa. Muita suurimpia kilpailuja ovat Kouvolan Kymi Grand Prix, Sein\xc3\xa4joen Prix d'Etain Royal, Mikkelin St. Michel sek\xc3\xa4 klassiset ik\xc3\xa4luokkakilpailut Derby ja Kriterium. _NEWLINE_Vanhin ja perinteisin suurkilpailu Suomessa on vuodesta 1924 l\xc3\xa4htien ratkottu Ravikuninkuus. L\xc3\xa4mminveristen puolella vanhin on vuonna 1962 ensimm\xc3\xa4isen kerran j\xc3\xa4rjestetty Suomen Mestaruus.\n_START_SECTION_\nKansainv\xc3\xa4lisi\xc3\xa4 suurkilpailuja\n_START_PARAGRAPH_\nEuroopan raviliitto UET on jakanut kansainv\xc3\xa4liset suurkilpailut kolmeen eri ryhm\xc3\xa4\xc3\xa4n; Grand Slam, Group I ja Group II. Grand Slamiin kuuluvat Euroopan nelj\xc3\xa4 suurinta kilpailua; Pariisin Prix d'Amerique, Tukholman Elitloppet, Napolin Lotteria ja Oslon Oslo Grand Prix.  Group I:n ensimm\xc3\xa4isen palkinnon pit\xc3\xa4\xc3\xa4 olla v\xc3\xa4hint\xc3\xa4\xc3\xa4n 150\xc2\xa0000 euroa ja Group II:n 50\xc2\xa0000. Group I-kilpailuja juostaan Euroopassa vuonna 2012 36 kappaletta ja Group II-kilpailuja 65. Kunkin maan omille hevosille rajattuja ik\xc3\xa4luokkakilpailuja ei lasketa mukaan. _NEWLINE_Suomesta Group II:n kuuluvat Finlandia-ajo, Kymi GP, Prix Etain Royal sek\xc3\xa4 St. Michel."